Mairie Eestbrügg

De Mairie Eestbrügg weer in de Franzosentied (1810 bet 1813) een von de veer Mairien, in de de Kanton Buxthu indeelt weer. De Seet weer in Eestbrügg. Se harr 3297 Inwahners.

 Historie 

De Ümgegend von Eestbrügg hett vör de Franzosentied to dat Grevengericht Oolland un de Gerichten Rübk un Hoov-Leeswig in dat Hartogdom Bremen höört, wat in dat Kurförstendom Hannover leeg. Dat Kurförstendom Hannover weer in de Tied von de Koalitschoonskriege siet 1801 von Franzosen un Prüßen besett. To’n 1. März 1810 is dat Rebeed denn Deel von dat Königriek Westfalen worrn, wat en Satellitenstaat von Frankriek weer.

Binnen Westfalen weer de Mairie Eestbrügg een von de twee Mairien in’n Kanton Buxthu von’n Distrikt Horborg, Departement von de Nedderelv. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Mairie Eestbrügg weer nu een von de veer Mairien in’n Kanton Buxthu, Distrikt Lümborg, Departement von de Elvmünnen. De Mairie hett sik von’n Ümfang düüdlich ännert. Dor sünd Öörd in tohoopfaat worrn, de vörher in Westfalen to veer Mairien höört harrn: de Mairie Eestbrügg ut’n Kanton Buxthu un de Mairien Cranz, Königriek un Moorenn-Westsied ut’n Kanton Jörk. Von de Mairie Cranz is blots de Westdeel an de Mairie Eestbrügg fullen. De annere Deel keem an de Mairie Hasselwarder. En Deel von ehr oold Rebeed mit de Öörd Hasselwarder, Nincop, Seehoff un Francop müss de westfäälsche Mairie Eestbrügg an de Mairie Hasselwarder afgeven.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor. Mit’n Wiener Kungress is 1815 ut dat Kurförstendom dat Königriek Hannover worrn.

 Öörd 

Dor hebbt düsse Öörd tohöört:

 Königriek Westfalen:Bulletin des lois du Royaume de Westphalie. Königliche Bookdruckeree, Kassel 1810, Sied 45
Eestbrügg, Moorenn-Oostsied, Finkenriek, Rübk, Königriek-Oostsied, Groot Hoov, Lütt Hoov, Hasselwarder, Nincop, Seehoff, Francop

 Kaiserriek Frankriek:Albrecht Friedrich Ludolph Lasius: Der französische Kayser-Staat unter der Regierung des Kaysers Napoleon des Großen, im Jahre 1812, Band 1. Kißling 1813, Sied 57
Eestbrügg mit Moorenn-Oostsied (552 Inwahners), Finkenriek (101), Rübk (387), Königriek-Oostsied (281), Königriek-Westsied (770), Groot Hoov (145), Lütt Hoov (294), Cranz-Westsied, Leeswig (320), Moorenn-Westsied (447)

Vondaag sünd düsse Öörd Deel von de Gemenen Jörk un Vosshusen un de Stadt Hamborg.

 Footnoten 

Eestbrugg
Kategorie:Königriek Westfalen
Kategorie:Gifft dat nich mehr